Ukrainaning bo'lginchi hududlarida saylovlar o'tdi
Rossiya saylov natijalarini tan olishini bildirgan. Yevropa Ittifoqi rahbarlari Kremldan bunday qilmaslikni so'ramoqda.
Ukraina sharqidagi ikki bo'lginchi hududda bugun saylovlar o'tmoqda. Xalqaro hamjamiyat tomonidan tan olinmagan Donetsk Xalq Respublikasi va Lugansk Xalq Respublikasida yangi rahbarlar va parlament saylandi. G'arb va Kiyevdagi markaziy hukumat jarayonni tan olmasligini bildirgan, biroq Rossiya matbuotiga ko'ra AQSh, Yevropa, Rossiya va Isroildan 300 ga yaqin kuzatuvchi saylov uchastkalarida ishlagan. Yevropa Ittifoqi va Qo'shma Shtatlar saylovlarni noqonuniy deb, Ukraina konstitutsiyasi hamda 5-sentabrda isyonchilar va hukumat o'rtasida erishilgan sulhga zid ekanini ta'kidlamoqda. Rossiya saylov natijalarini tan olishini bildirgan. Yevropa Ittifoqi rahbarlari Kremldan bunday qilmaslikni so'ramoqda. Ular nazarida saylovlar Ukraina sharqidagi ixtilofni yanada chuqurlashtiradi. "Agar Kiyev saylovlardan so'ng Donetsk Xalq Respublikasini tan olsa va tortib olingan yerlarini qaytarsa, Ukraina bilan iqtisodiy aloqalarni yo'lga qo'yib, teng hamkor sifatida ish qilishga tayyormiz", - dedi Donetskdagi isyonchilar rahbari Aleksandr Zaxarchenko. Rossiyaning Voronej, Belgorod va Rostov oblastlarida ham uchastkalar ochilgan. Fuqarolik urushidan Rossiyaga qochgan ukrainaliklar ovoz bermoqda.